Tidligere på måneden konkluderede Det Europæiske Lægemiddelagentur, EMA, at der ikke var en sammenhæng mellem HPV-vaccinen og det alvorlige svimmelheds- og træthedssyndrom, POTS.

Nu frigiver de rapporten, som underbygger deres konklusion, og den retter alvorlig kritik mod Synkopecentret ved Bispebjerg og Frederiksberg Hospital, som har været frontfigurer i mistænkeliggørelsen og kritikken af HPV-vaccinen og dens mulige bivirkninger.

»Kort fortalt, så formodes det, at de rapporterede tilfælde af POTS, som Brinth og dennes kollegaer (Synkopecentret, red.) har indberettet, repræsenterer et yderst selektivt udsnit af patienter, tilsyneladende valgt for at passe ind i en på forhånds-bestemt konklusion om vaccine-relaterede skader«, skriver EMA i deres rapport.